Baba deur aanvaller gesteelBaba Kutlwano Maloitsane. Foto: SAPD Die Vrystaatse polisie het ŉ beroep op die publiek gedoen om op die uitkyk te wees vir ŉ nege maande oue babadogtertjie wat deur ŉ aanvaller van haar doofstom ma gesteel is. Konst. Josephine Rani, woordvoerder van die polisie, het gesê die voorval het Saterdag omstreeks 23:15 in die Tokoloho-gedeelte van die Tumahole-nedersetting naby Parys plaasgevind. Baba Kutlwano Maloitsane se ma het met Kutlwano op haar rug na haar ouers se huis gestap toe sy deur ŉ onbekende man genader is. “Die man het haar gewelddadig gegryp en probeer om haar te verkrag. Sy kon daarin slaag om weg te ruk, maar die baba het geval en die man het die kind opgetel en weggehardloop,” het Rani gesê. “Die ma is doofstom en kon nie om hulp roep nie.” Rani het gesê Kutlwano is lig van gelaat en het ŉ swart sweetpakbroekie, blou t-hemp en grys babaskoene aangehad. Enigiemand wat weet waar baba Kutlwano is, word versoek om kapt. Lois Ferreira op 083 419 7361 te bel.